Idast saabunud, siia 1,5 kuuks klammerdunud põrgukuumus on nuttes läinud sinna, kust tuli. Käitus ta meil kui tõeline draakon - pahises tulist ilma, paugutas, sülitas tuld ja tõrva, paari sabalöögiga tekitas marutuult, pillutas puid pilbasteks ja lennutas katuseid ribadeks.  Käes on hilissuvi. Teisipäeval taevaluugid lahtipäästnud vihmakosk kastab kolmandat päeva kivikõvaks kuivanud janunenud maad.  Hein kasvab kuuldava raginaga. Õitsevad floksid ja võililled, mõned hilised päevaliiliad, kõrged püsikud ja astrid.  Koriluse ja saagikoristuse aeg. Meie kandis jõuti päev enne suurt tormi lõigata imeilus rukis ja nisu. Kombainid töötasid terve nädalavahetuse ja ka öötundidel. Ei tulnud pähe neid rahu rikkumise või grillipeo pidamise pärast keelama minna. Hoopiski hea ja turvaline oli seda mürinat kuulata.  Temperatuurid on muutunud meile omasteks. Eile päeval 22C. Täna varahommikul küll vaid 13,5,  aga selline ongi normaalne augustilõpu öö. Praegu 21,8  Kõik, mis kasvab, on vaja panna külma või purki või ära süüa. Aga seda siis ikka kenasti.